คปภ.สั่งลิเบอร์ตี้-ฟินันซ่า หยุดขยายธุรกิจ
คปภ.สั่งบริษัทฟินันซ่าประกันชีวิต บริษัทลิเบอร์ตี้ประกันภัย หยุดขยายกิจการ ผลจากดำรงเงินกองทุนต่ำกว่าเกณฑ์ที่กฎหมายกำหนด
18 ก.พ. 2553

คปภ.สั่งบริษัทฟินันซ่าประกันชีวิต บริษัทลิเบอร์ตี้ประกันภัย หยุดขยายกิจการ ผลจากดำรงเงินกองทุนต่ำกว่าเกณฑ์ที่กฎหมายกำหนด 
แหล่งข่าว จากสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า คปภ.ได้ออกหนังสือฉบับที่ 1/2553 ลงวันที่ 12 ก.พ. 2553 ห้ามมิให้บริษัทลิเบอร์ตี้ประกันภัย และ บริษัทฟินันซ่าประกันชีวิต ขยายธุรกิจจนกว่าจะสามารถดำรงเงินกองทุนครบถ้วนตามกฎหมาย ทั้งนี้ บริษัทลิเบอร์ตี้ประกันภัย ดำรงเงินกองทุนต่ำกว่าที่กฎหมายกำหนด หรือ เงินกองทุนขาด จำนวน 134.72 ล้านบาท ตั้งแต่วันที่ 30 พ.ย.2552 ที่ผ่านมา ขณะที่ บริษัทฟินันซ่าประกันชีวิต ดำรงเงินกองทุนต่ำกว่าเกณฑ์ที่กฎหมายกำหนด หรือ เงินกองทุนขาด จำนวน 1,034.87 ล้านบาท ตั้งแต่วันที่ 30 พ.ย.2552 
ดังนั้น คปภ.จึงห้ามทั้ง 2 บริษัท รับประกันภัยรายใหม่ หรือ การขยายวงเงินการรับประกันภัยของกรมธรรม์ประกันภัยที่มีอยู่ ห้ามเพิ่มความเสี่ยงในการลงทุนประกอบธุรกิจอื่นของบริษัท ห้ามก่อภาระผูกพันเพิ่มเติม เว้นแต่เป็นการดำเนินการตามภาระผูกพันที่มีอยู่ ห้ามทำสัญญาแต่งตั้งตัวแทนประกันวินาศภัยหรือนายหน้าประกันวินาศภัยเพิ่มเติม ห้ามทำสัญญาแต่งตั้งตัวแทนประกันชีวิตหรือนายหน้าประกันชีวิตเพิ่มเติม ห้ามรับโอนกิจการของบริษัท
การประกาศดังกล่าว เพื่อให้ประชาชนทราบการฝ่าฝืนหรือไม่ปฏิบัติตามกฎหมายว่าด้วยการประกันวินาศภัยตามความในมาตรา 111/12 แห่งพระราชบัญญัติประกันวินาศภัย พ.ศ2535 ซึ่งแก้ไขเพิ่มเติมโดยพระราชบัญญัติประกันวินาศภัย(ฉบับที่2) พ.ศ.2552 ประกอบกับประกาศคณะกรรมการกำกับและส่งเสริมการประกอบธุรกิจประกันภัย เรื่องหลักเกณฑ์และวิธีการในการประกาศหรือโฆษณาการฝ่าฝืนหรือไม่ปฏิบัติตามกฎหมายว่าด้วยการประกันวินาศภัย พ.ศ.2552 ลงวันที่ 11 ก.ย.2552